בשעות הצהריים (שני) אוטובוס התנגש בקיר זכוכית בתחנה המרכזית בנתניה. חובשים ופראמדיקים של מד"א העניקו טיפול רפואי ופינו לבית חולים לניאדו 4 פצועים במצב קל, ביניהם נהג האוטובוס ו-3 עוברי אורח, שנפגעו משברירי הזכוכיות.
חובש רפואת חירום במד"א אבי דהרי, סיפר: "כשהגענו למקום ראינו את האוטובוס שהתנגש בקיר הזכוכית ופגע בספסל בתוך התחנה. נהג האוטובוס, גבר כבן 40, סבל מחבלות קלות בגופו, ושלושת עוברי האורח שככל הנראה ישבו על הספסל, צעיר כבן 20 וגבר ואישה כבני 70, היו בהכרה מלאה, וסבלו מחבלות וחתכים משברי הזכוכיות. הענקנו להם טיפול רפואי שכלל חבישות ועצירת דימומים, ופינינו אותם לבי״ח לניאדו בעיר, כשמצבם יציב".
מבית חולים לניאדו נמסר כי הפצועים סובלים מחתכים ומצבם קל וככל הנראה ישוחררו בהמשך היום.